Klub československých turistov

**Klub československých turistov** (skratka **KČST**) bol spoločenskou organizáciou, ktorá pôsobila v Česko-slovensku v rokoch 19181939 a 19471949. Po založení Česko-slovenska v roku 1918 a po rozšírení jeho pôsobnosti na Slovensko a do Podkarpatskej Rusi došlo k premenovaniu pôvodného *Klubu českých turistů* na *Klub česko-slovenských turistov*. Klub zanikol v roku 1939 dôsledkom vojnových udalostí a odtrhnutia sa Slovenska.

## História
Do roku 1918 účinkoval na území Slovenska Uhorský karpatský spolok a iné turistické organizácie pôsobiace v bývalom Uhorsku. Po skončení prvej svetovej vojny vznikla priaznivá situácia, ktorá dovolila zakladať na nových princípoch turistické spolky.

### Základy klubu
Na území Rakúsko-Uhorska, v českých krajinách, v roku 1888 bol založený *Klub českých turistov*. Po zániku mocnárstva a po ukončení prvej svetovej vojny klub svoju činnosť obnovil a 13. novembra 1918 sa premenoval na Klub česko-slovenských turistov (KČST). Jeho prvým predsedom bol *Jiří  Guth – Jarkovský*. V roku 1918 mal KČST vo svojich 53 odboroch takmer 5 000 členov. V máji roku 1920 valné zhromaždenie KČST do nových stanov zakotvilo župy, ktoré začali účinkovať aj na Slovensku.

### Prvé organizácie klubu na Slovensku
Prvý slovenský odbor KČST vznikol 22. augusta 1919 v Bratislave, ďalší 28. februára 1920 v Poprade. Dňa 28. marca 1920 sa valné zhromaždenie Tatranského spolku turistického v Liptovskom Mikuláši rozhodlo na návrh z Prahy pre zlúčenie s KČST. K nim sa pridali ďalšie slovenské skupiny v Nitre, Kremnici, Levoči, Štubnianskych Tepliciach, Dolnom Kubíne, Žiline a Košiciach a potom v roku 1921 ďalších deväť. Bolo založené *Družstvo Demänovských jaskýň*, v ktorom mal KČST majetkový podiel.

### Župné organizácie
Od roku 1922 začali v Česku i na Slovensku vznikať turistické župy KČST. Na Slovensku bola župa *Malokarpatská, Považská, Fatranská, Stredoslovenská, Podtatranská a Východoslovenská*. Klubovú činnosť začal propagovať Miloš Janoška, ktorý vydával časopis *Krásy Slovenska*. Po ňom prevzal vedenie redakcie odbor KČST v Liptovskom Mikuláši. Stredoslovenská župa KČST navrhla v roku 1926 zaviesť  osobitnú známku v hodnote 1 Kč na podporu stavebných investícií.

Vo februári 1928 sa predsedom Slovenskej komisie KČST, stal Gustáv Nedobrý. Komisia sa usilovala o decentralizáciu turistiky, pri zachovaní jednotnosti KČST. Bola to reakcia na výhradne české vedenie klubu za malej účasti slovenských činovníkov. V roku 1928 bola otvorená nová chata KČST na *Kráľovej studni*. V roku 1928 ''Štefánikova chata'' pod Ďumbierom. V roku 1928 bolo na Slovensku 46 odborov KČST a 6 335 členov. Podtatranská župa sa rozdelila na Tatranskú a Slovenský kras. Na valnom zhromaždení KČST v Tatranskej Lomnici 19. mája 1929 po *V. Paulínym*, prevzal funkciu prvého podpredsedu miesto minister *Dr. Juraj Slávik*. V roku 1929 klub rozhodol o výstavbe chaty KČST pod Rysmi. Bola odovzdaná do užívania v roku 1933.

Miestne odbory KČST aktívne spolupracovali so štátnymi orgánmi. Za ich pomoci vzniklo na Slovensku 17 nových nocľahární pre mládež, ktoré v roku 1928 poskytli bezmála 6 000 prenocovaní. V roku 1928 členovia vyznačili na Slovensku  turistických trás.

### Medzinárodná spolupráca
Aktívne si KČST viedol v medzinárodnej spolupráci. Od roku 1926 bol členom *Asociácie slovanských turistov*, ktorá združovala organizácie turistov v ČSR, v Poľsku, Bulharsku a Juhoslávii. Valné zhromaždenie KČST v máji 1930 rozhodlo o zriadení lyžiarskej komisie a horolezeckej sekcie pri ústredí.

### Periodiká
Klub na Slovensku vydával turistické periodiká. Okrem celoštátneho časopisu, vychádzali *Krásy Slovenska*. Od roku 1932 vydával odbor KČST v Novom Smokovci dvojtýždenník *Vysoké Tatry*. Odbor KČST v Bratislave vydával od roku 1921 *Vychádzkový zvestník*.
 
V roku 1938 bolo na Slovensku v 8 turistických župách 70 odborov KČST, združujúcich 10 095 členov, čo predstavovalo takmer pätinu všetkých odborov a asi desatinu všetkých členov KČST.

### Turistické objekty KČST na Slovensku v roku 1938
*Zochova chata na Piesku, majetok OKČST Bratislava
*Holubyho chata na Veľkej Javorine, majetok ústredia KČST Praha
* Útulňa Jalšové, majetok OKČST Hlohovec
* Chata na Považskom Inovci, majetok ústredia KČST Praha
* Bošányiho útulňa na Kľaku, majetok OKČST Prievidza
* Chata na Martinských holiach, majetok OKČST Turč. Sv. Martin
* Útulňa dr. A. Halašu na Veľkej Lúke, majetok OKČST Turč. Sv. Martin
* Lámošova útulňa na Kľačianskej Magure, majetok OKČST Vrútky
* Útulňa pod Fatranským Kriváňom, majetok OKČST Sučany
* Chata na Chlebe, majetok OKČST Žilina
* Chata na Veľkej Rači, majetok OKČST Žilina
* Úlehlova útulňa nad Piargami, majetok OKČST Kremnica
* Fuxova chata na Suchom vrchu, majetok OKČST B. Bystrica
* Chata pri Kráľovej studni, majetok OKČST B. Bystrica
* Heřmanova chata na Smrekovici, majetok OKČST Ružomberok
* Ondrejova chata na Smkrekovica, nájom OKČST Ružomberok
* Útulňa na Veľkom Inovci, majetok OKČST Zlaté Moravce
* Útulňa na Vojšíne, majetok OKČST Levice
* Chata A. Kmeťa na Sitne, nájom OKČST Banská Štiavnica
* Chata na Javore pri Lučenci, majetok ústredia KČST Praha
* Útulňa na Prednej Poľane, majetok OKČST Zvolen
* Chata na Hrbe, majetok OKČST Ľubietová
* Útulňa na Trstí, majetok OKČST Rimavská Sobota
* Chata Úfnosť na Magurke, majetok OKČST Ružomberok
* Chata na Chabenci, majetok ústredia KČST Praha
* Chata Ing. Pálku pri Vrbickom plese, majetok OKČST L. Sv. Mikuláš
* Chata na Trangoške, majetok OKČST Podbrezová
* Štefánikova chata na Ďumbieri, majetok ústredia KČST Praha
* Chata na Veľkom Boku, majetok ústredia KČST Praha
* Chata na Smrečinách pri Vernári, nájom ústredie KČST Praha
* Hviezdoslavova útulňa na Choči, majetok OKČST Dolný Kubín
* Ubytovňa v Oravskom Podzámku, majetok OKČST Dolný Kubín
* Maťašákova chata na Zverovke, majetok OKČST Dolný Kubín
* Chata pod Roháčom, majetok OKČST Dolný Kubín
* Chata v Oraviciach, majetok OKČST Tvrdošín
* Chata v Račkovej doline, majetok OKČST L. Sv. Mikuláš
* Turistický dom L. Sv. Mikuláš, majetok OKČST L. Sv. Mikuláš
* Chata pod Nefcerkou, nájom ústredie KČST Praha
* Podniky KČST na Štrbskom Plese/hotel, reštaurácia/, nájom ústredie KČST Praha
* Chata pod Rysmi, majetok ústredia KČST Praha
* Chata Kamzík na Starolesnianskej poľane, majetok ústredia KČST Praha
* Zbojnícka chata, nájom ústredie KČST Praha
* Téryho chata, nájom ústredie KČST Praha
* Skalnatá chata, nájom ústredie KČST Praha
* Nocľaháreň v Tatr. Lomnici, nájom ústredie KČST Praha
* Votrubova chata pri Bielych plesách, majetok ústredia KČST Praha
* Chata na Kláštorisku, majetok ústredia KČST Praha
* Levočská chata pod Javorinou, majetok OKČST Levoča
* Útulňa na Branisku, majetok ústredia KČST Praha
* Útulňa na Červenej Vode pri Sabinove, majetok OKČST Sabinov
* Hrad Beckov, majetok KČST
* Považský hrad /pri Považskej Teplej/, majetok KČST
* Strečniansky hrad, majetok KČST
* Červený kláštor, nájom, nocľaháreň KČST
* Rozhľadňa na Zapači /Lipt. Hrádok/
* Lodenica OKČST Bratislava
* Lodenica OKČST Trenčín  

## Zánik klubu
Po zániku Československa sa v januári roku 1939 slovenskí turisti odtrhli a založili si svoj Klub slovenských turistov a lyžiarov (KSTL), ktorý existoval do roku 1949. KČST formálne prestal existovať. Po roku 1945 bola obnovená činnosť Klubu českých turistů. V r. 1947 bola obnovená činnosť KČST ako strešná organizácia združujúca KČT a KSTL. Skôr ako došlo k oživeniu celoštátnej organizácie KČST bola v novej povojnovej republike uplatnená koncepcia jednotnej telovýchovy. Dovtedajšie športové a turistické organizácie boli postupne začlenené v r. 1948 do  JTO *Sokol* a neskôr do *Československého zväzu telesnej výchovy*. Po roku 1989 obnovil svoju činnosť *Klub českých turistů* a na Slovensku *Klub slovenských turistov*.

## Referencie

## Zdroj

Kategória:Horolezectvo na Slovensku
Kategória:Turistika na Slovensku
Kategória:Organizácie založené v 1918